
	[bookmark: nev]KOCSIS ANNA BOGLÁRKA
annakocsis19@gmail.com
Pszichológia
MA, 1. félév
Eötvös Loránd Tudományegyetem
Pedagógiai és Pszichológiai Kar
	
[bookmark: _GoBack]






Témavezetők:
	Tóth-Fáber Eszter
tudományos munkatárs,  HUN-REN TTK KPI

	prof. dr. Németh Dezső
egyetemi tanár, ELTE PPK




A statisztikai és szekvenciatanulás vizsgálata Tourette-szindrómával élő felnőtteknél

A Tourette-szindróma (TS) olyan idegrendszeri fejlődési zavar, amelyet minimum 1 éve fennálló motoros és vokális tikek jellemeznek. Korábbi kutatások arra utalnak, hogy a zavarban nem csak deficitek jelenhetnek meg, hanem bizonyos funkciók akár jobban is működhetnek a neurotipikus populációhoz képest. Jelen kutatás a procedurális tanulás két aspektusát - a gyakoriság-alapú statisztikai és a sorrendiség-alapú szekvenciatanulást - vizsgálja Tourette-szindrómával élők körében. Korábbi eredményekre alapozva az a hipotézisem, hogy a Tourette-szindrómával élő felnőttek a statisztikai tanulás terén jobb teljesítményt nyújtanak a neurotipikus kontrollcsoporthoz képest, míg a szekvenciatanulásban mutatott teljesítményük nem éri el a neurotipikus kontrollcsoportét. A statisztikai és szekvenciatanulást az Alternáló Szeriális Reakcióidő (ASRT) feladat cued változatával vizsgáltam Tourette-szindrómával élő felnőttek (N = 25) és korban illesztett neurotipikus kontrollcsoport (N = 25) mintáján. Az ASRT feladat lehetővé teszi a két tanulási folyamat egyidejű mérését. A TS csoport jobb statisztikai tanulást mutatott, mint a neurotipikus kontrollcsoport, míg a szekvenciatanulásban nem találtam különbséget a két csoport között. A Tourette-szindrómával élő felnőttek statisztikai tanulási előnyt mutattak a procedurális tanulási feladat során, ami arra utal, hogy fejlődési zavarok esetén nemcsak a diszfunkciókról, hanem a funkciók esetleges jobb működéséről is érdemes beszélni. Ezen erősségek felismerése elősegítheti új, egyénre szabott terápiák és kognitív tréningek kidolgozását, valamint csökkentheti a stigmákat és segítheti a fejlődési zavarok árnyaltabb megértését.
A kutatás során aktívan részt vettem a vizsgálati alkalmak előkészítésében és levezénylésében. Az adatgyűjtést követően önállóan végeztem az elemzést, amely lehetőséget biztosított számomra, hogy alaposan megértsem az eredményeket, így közvetlenül hozzájárultam a kutatás során feltárt mintázatok és összefüggések értelmezéséhez.



